./data/phi0914/phi00131/phi0914.phi00131.perseus-lat1.xml
Titus Livius (Livy)
valida ea civitas et moenibus et, quia ante fuerat temptata, firmo erat       praesidio  coniunxerant se iis post expugnationem Andri cum praefecto       Agesimbroto viginti Rhodiae naves, tectae omnes   eam classem in stationem ad Zelasium miserunt—Phthiotidis super Demetriadem       promunturium est peropportune obiectum—, ut, si quid inde moverent Macedonum       naves, in praesidio essent   Heraclides,       praefectus regius, classem ibi tenebat, magis per occasionem, si quam       neglegentia hostium dedisset, quam aperta vi quicquam ausurus   Oreum diversi Romani et rex Attalus       oppugnabant, Romani a marituma arce, regii adversus vallem inter duas  iacentem arces, qua et muro intersaepta urbs est   et ut loca diversa, sic dispari modo etiam       oppugnabant: Romanus testudinibus et vineis et ariete admovendo muris, regii       ballistis catapultisque et alio omni genere tormentorum tela ingerentes et       pondere ingenti saxa; faciebant et cuniculos et quidquid aliud priore       oppugnatione expertum profuerat   ceterum non       plures tantum Macedones quam ante tuebantur urbem arcesque, sed etiam       praesentioribus animis, et castigationis regis in admissa culpa et simul       minarum, simul promissorum in futurum memores  itaque cum praeter spem tempus       ibi traheretur, plusque in obsidione et in operibus quam in oppugnatione celeri       spei esset, interim et aliud agi posse ratus legatus,  relictis quot satis videbantur ad       opera perficienda, traicit in proxima continentis Larisamque—non illam in       Thessalia nobilem urbem, sed alteram, quam Cremasten vocant—subito adventu       praeter arcem cepit   Attalus quoque Pteleon nihil minus quam tale       quicquam in alterius oppugnatione urbis timentibus oppressit   et iam cum opera in effectu erant circa Oreum, tum       praesidium, quod intus erat, labore adsiduo, vigiliis diurnis pariter       nocturnisque et vulneribus confectum   muri       quoque pars ariete incusso subruta multis iam locis prociderat; perque apertum       ruina iter nocte Romani in arcem, quae super portum est, perruperunt   Attalus luce prima signo ex arce dato ab Romanis et       ipse urbem invasit stratis magna ex parte muris; praesidium oppidanique in arcem       alteram perfugere, unde biduo post deditio facta  urbs regi, captiva corpora       Romanis cessere